[pic] | COMISIA COMUNITĂŢILOR EUROPENE |

Bruxelles, 26.10.2009

COM(2009) 573 final

RAPORT AL COMISIEI CĂTRE PARLAMENTUL EUROPEAN

Al 27-lea raport anual privind activităţile antidumping, antisubvenţii şi de salvgardare ale Comunităţii (2008) [SEC(2009)1413]

RAPORT AL COMISIEI CĂTREPARLAMENTUL EUROPEAN

Al 27-lea raport anual privind activităţile antidumping, antisubvenţii şi de salvgardare ale Comunităţii(2008)

Introducere

Prezentul raport pentru anul 2008 este înaintat Parlamentului European în urma rezoluţiei acestuia din 16 decembrie 1981 privind activităţile antidumping ale Comunităţii şi a raportului comitetului său privind industria, comerţul exterior, cercetarea şi energia.

Acest scurt raport oferă o prezentare generală a evenimentelor importante din cursul anului 2008 şi este completat, ca şi în anii precedenţi, de un document de lucru mai detaliat al serviciilor Comisiei, însoţit de anexe detaliate. Prezentul raport urmează aceeaşi structură generală a documentului de lucru, inclusiv toate titlurile sale, pentru a facilita trimiterile la informaţii mai cuprinzătoare.

Prezentul raport şi documentul de lucru integral se află, de asemenea, la dispoziţia publicului, la adresa http://ec.europa.eu/trade/issues/respectrules/anti_dumping/legis/index_en.htm

1. PREZENTARE GENERALă A LEGISLAţIEI

Anchetele antidumping, antisubvenţii şi de salvgardare se efectuează pe baza regulamentelor de bază ale Consiliului. Documentul de lucru oferă o prezentare generală a legislaţiei existente. Textele de bază antidumping şi antisubvenţii vor fi denumite în continuare „regulamentul (regulamentele) de bază.”

2. Concepte de bază

Titlul 2 din documentul de lucru oferă o prezentare generală a terminologiei şi a procedurilor utilizate în cadrul anchetelor privind instrumentele de protecţie comercială (IPC).

3. Revizuirea instrumentelor de protecţie comercială – timpul de gândire a început

La începutul anului 2008, Comisarul pentru comerţ a ajuns la concluzia că este nevoie de mai mult timp de gândire pentru a permite o convergenţă de opinii privind continuarea procesului de revizuire a instrumentelor de protecţie comercială („procesul cărţii verzi”). O condiţie prealabilă importantă pentru o mai bună funcţionare a instrumentelor de protecţie comercială este consolidarea consensului în rândul tuturor părţilor interesate cu privire la aplicarea acestor instrumente. Acest consens nu există încă – nici în cadrul industriei, nici în cadrul Consiliului European şi nici în cel al Parlamentului European.

4. Statutul de ţară cu economie de piaţă

În sensul anchetelor antidumping, o ţară poate fi considerată o economie de piaţă integrală dacă îndeplineşte cinci criterii care sunt stabilite în detaliu în documentul de lucru ataşat la prezentul raport.

În cursul anului 2008, serviciile Comisiei au continuat să evalueze cereri pentru recunoaşterea statutului de economie de piaţă la scară naţională din partea Chinei, a Vietnamului, a Armeniei, a Kazahstanului şi a Mongoliei. Toate aceste cinci ţări au continuat să furnizeze, pe tot parcursul anului, informaţii suplimentare în sprijinul cererilor lor.

Ţările în cauză se găsesc în diverse stadii ale evoluţiei lor, la fel cum sunt şi evaluările pentru statutul de economie de piaţă.

În plus faţă de câteva întâlniri bilaterale cu ţările în cauză, în aprilie 2008 a avut loc cea de-a opta întâlnire a grupului de lucru dedicat statutului de economie de piaţă al Chinei. Această întâlnire a condus la stabilirea unui raport complet de evaluare preliminară, în care au fost recunoscute progresele, dar au fost subliniate şi câteva lacune. În septembrie 2008, raportul a fost discutat cu statele membre şi a primit un sprijin unanim. Cooperarea strânsă cu China va fi continuată în 2009.

La sfârşitul anului 2008, au fost începute activităţi de concepţie şi de redactare pentru următorul raport de evaluare preliminară cu privire la Vietnam. Raportul ar trebui să fie discutat cu statele membre la sfârşitul primului semestru al anului 2009. În octombrie 2008 a avut loc consiliul de cooperare Kazahstan-UE, în cadrul căruia a fost abordată chestiunea statutului de economie de piaţă. Comisia era pregătită să efectueze o nouă misiune de verificare în Mongolia, în toamna anului 2008. Cu toate acestea, în urma unei decizii a guvernului Mongoliei, această misiune fusese anulată. Lucrările referitoare la dosarul Armeniei s-au caracterizat printr-o analiză aprofundată a informaţiilor primite din partea guvernului Armeniei şi a altor surse.

5 CONSILIERUL-AUDITOR

Anul 2008 a fost primul an complet de activitate al consilierului-auditor din cadrul DG Comerţ, care a devenit operaţional în aprilie 2007. Consilierul-auditor este ataşat din punct de vedere administrativ Directorului General al DG Comerţ, dar acţionează în mod independent. El raportează Directorului General.

Principala atribuţie a consilierului-auditor este de a garanta deplina exercitare a drepturilor la apărare în procedurile comerciale angajate în faţa Comisiei Europene. De asemenea, consilierul-auditor oferă consiliere Directorului General al DG Comerţ cu privire la aspectele legate de respectarea procedurilor şi de buna administrare şi cu privire la orice problemă care rezultă din procedurile comerciale, dacă este cazul.

În 2008, consilierul-auditor a primit 19 cereri de audiere în 11 proceduri antidumping (inclusiv un angajament) şi a ţinut 16 audieri. De asemenea, consilierul-auditor a ţinut două întâlniri contradictorii, în cursul cărora părţile interesate, inclusiv industria comunitară, producătorii-exportatori şi importatorii şi-au putut prezenta argumentele.

Deşi motivul cel mai frecvent al părţilor interesate de a recurge la consilierul-auditor pare a fi nevoia de a dispune de explicaţii mai detaliate în cazul respingerii cererilor/argumentelor, alte aspecte abordate au vizat calitatea dosarelor neconfidenţiale, definiţia produselor, lipsa cooperării, concluziile privind tratamentul de societate care funcţionează în condiţiile unei economii de piaţă/tratamentul individual, precum şi argumente privind prejudiciul şi interesul comunitar.

În documentul de lucru anexat raportului anual se pot găsi informaţii mai ample privind audierile şi întâlnirile, inclusiv principalele probleme abordate.

6. Activităţi de informare şi de comunicare/ Contacte bilaterale

Serviciul de asistenţă în materie de protecţie comercială pentru IMM-uri a fost înfiinţat datorită complexităţii procedurilor IPC, în special pentru IMM-uri, având în vedere dimensiunea lor redusă şi fragmentarea lor. Rolul său este de a aborda aspecte şi probleme proprii IMM-urilor privind IPC, atât de ordin general, cât şi specific. O parte a site-ului web dedicat IPC este consacrată IMM-urilor şi face referire la punctele de contact ale serviciului de asistenţă în materie de protecţie comercială.

În 2008, aceste puncte de contact au primit numeroase cereri de informaţii, care au fost toate tratate imediat. Aceste cereri vizau atât procedurile IPC, cât şi conţinutul acestora.

Au fost organizate o serie de seminare pe tema instrumentelor de protecţie comercială în beneficiul ţărilor terţe, respectiv Indonezia, Serbia, Iordania, Ucraina, ţările din Consiliul de Cooperare al Golfului, Albania şi Liban. În plus, a fost organizată o masă rotundă cu India pe tema subvenţiilor.

7. Prezentare generală a anchetelor şi a măsurilor antidumping, antisubvenţii şi de salvgardare

7.1. Generalităţi

La sfârşitul anului 2008, Comunitatea avea în vigoare 128 de măsuri antidumping (a se vedea anexa O) şi 8 măsuri antisubvenţii (a se vedea anexa P).

În 2008, 0,6% din totalul importurilor în interiorul Comunităţii erau afectate de măsurile antidumping sau antisubvenţii.

A se observa că detaliile privind aspectele care urmează se găsesc în documentul de lucru ataşat la prezentul raport. Trimiterile la anexele documentului de lucru pot fi găsite lângă titluri.

7.2. Anchete noi (a se vedea anexele A-E şi anexa N)

În 2008 au fost iniţiate 20 de anchete[1]. Au fost impuse taxe provizorii în cadrul a 5 proceduri. 16 cauze s-au încheiat cu impunerea de taxe definitive. 3 proceduri s-au încheiat fără să se impună măsuri. Pentru alte 2 măsuri antidumping a fost autorizată expirarea automată după 5 ani.

7.3. Anchetele de reexaminare

Anchetele de reexaminare continuă să reprezinte o parte majoră din activitatea serviciilor IPC. În perioada 2004–2008, acestea au reprezentat 62% din totalul anchetelor iniţiate. Tabelul 2 din documentul de lucru furnizează informaţii statistice pentru anii 2004–2008.

7.3.1. Reexaminările efectuate în perspectiva expirării măsurilor (a se vedea anexa F)

Articolul 11 alineatul (2) şi articolul 18 din regulamentele de bază prevăd expirarea măsurilor după cinci ani, cu excepţia cazului în care o reexaminare efectuată în perspectiva expirării măsurilor demonstrează că acestea ar trebui menţinute în forma lor iniţială.

În cursul anului 2008 au fost iniţiate 7 anchete de reexaminare în perspectiva expirării măsurilor. 9 reexaminări efectuate în perspectiva expirării măsurilor au fost încheiate cu o confirmare a taxei pentru o perioadă suplimentară de 5 ani. 5 reexaminări efectuate în perspectiva expirării măsurilor au fost finalizate prin încheierea măsurilor.

7.3.2. Reexaminările intermediare (a se vedea anexa G)

Articolul 11 alineatul (3) şi articolul 19 din regulamentele de bază prevăd reexaminarea măsurilor în timpul perioadei lor de valabilitate. Reexaminările se pot limita la aspectele referitoare la dumping/subvenţionare sau prejudiciu.

În cursul anului 2008 au fost iniţiate, în total, 13 reexaminări intermediare. 20 de reexaminări intermediare s-au încheiat prin confirmarea sau modificarea taxei. 6 anchete au fost finalizate prin încheierea măsurilor.

7.3.3. „Alte” reexaminări intermediare (a se vedea anexa H)

O serie de alte reexaminări, care nu fac obiectul articolului 11 alineatul (3) sau al articolului 19 din regulamentele de bază sau pentru care nu s-a publicat un aviz de iniţiere în Jurnalul Oficial, au fost finalizate în cursul anului 2008.

13 dintre aceste reexaminări s-au încheiat în 2008 prin confirmarea sau modificarea măsurilor, iar o reexaminare s-a încheiat prin anularea măsurilor. Ele vizează în mod specific, printre altele, supravegherea efectivă a angajamentelor, acţiunile adoptate în urma procedurilor privind soluţionarea diferendelor din cadrul OMC, suspendarea măsurilor etc.

7.3.4. Reexaminări referitoare la noi exportatori (a se vedea anexa I)

Articolul 11 alineatul (4) şi articolul 20 din regulamentele de bază prevăd o reexaminare „pentru nou veniţi” şi, respectiv, „accelerată”, în scopul de a stabili o marjă de dumping individuală sau o taxă compensatorie individuală pentru noii exportatori situaţi în ţara exportatoare în cauză care nu au exportat produsul în cursul perioadei de anchetă. Aceşti exportatori trebuie să arate că sunt cu adevărat exportatori noi şi că au început efectiv să exporte către Comunitate după perioada de anchetă. Dacă este aşa, se poate calcula pentru ei o taxă individuală, care este de obicei mai redusă decât taxa la nivel naţional.

În 2008 a fost iniţiată o anchetă de reexaminare referitoare la un nou exportator.

7.3.5. Anchete privind absorbţia (a se vedea anexa J)

În cazurile în care există informaţii suficiente care să arate că, după perioada anchetei iniţiale şi înainte sau după instituirea măsurilor, preţurile de export au scăzut sau că nu au existat sau au existat insuficiente schimbări în preţurile de revânzare sau în preţurile ulterioare de vânzare ale produsului importat în Comunitate, o reexaminare a „absorbţiei” poate fi iniţiată pentru a examina dacă măsura a avut efecte asupra preţurilor menţionate anterior. Marjele de dumping pot, ca atare, să fie recalculate şi taxa mărită pentru a se ţine cont de aceste preţuri de export mai scăzute. Posibilitatea reexaminărilor privind „absorbţia” este inclusă la articolul 12 şi la articolul 19 alineatul (3) din regulamentele de bază.

În 2008 nu a fost iniţiată sau încheiată nicio reexaminare antiabsorbţie.

7.3.6. Anchete privind eludarea (a se vedea anexa K)

Posibilitatea de a redeschide anchete în circumstanţe în care se aduc elemente de probă pentru a arăta că măsurile sunt eludate este prevăzută la articolele 13 şi 23 din regulamentele de bază.

În 2008 a fost iniţiată o astfel de anchetă. O anchetă antieludare s-a finalizat prin extinderea taxei, iar o altă anchetă s-a finalizat fără extinderea taxei.

7.4. Anchete privind salvgardarea (a se vedea anexa L)

În 2008 nu au avut loc activităţi de salvgardare în cadrul CE.

8. Aplicarea măsurilor antidumping/antisubvenţii

8.1. Urmărirea măsurilor

Activităţile de urmărire privind măsurile în vigoare s-au concentrat asupra a patru domenii principale: (1) evitarea fraudei; (2) monitorizarea fluxurilor comerciale şi a evoluţiei pieţei; (3) ameliorarea eficacităţii cu instrumentele corespunzătoare şi (4) reacţia la practicile ilegale. Aceste activităţi au permis serviciilor IPC să fie mai degrabă proactive decât pur şi simplu reactive în domeniul aplicării.

8.2. Monitorizarea angajamentelor (a se vedea anexele M şi Q)

Monitorizarea angajamentelor face parte din activităţile de aplicare, având în vedere faptul că angajamentele reprezintă o formă a măsurilor antidumping sau antisubvenţii. Ele sunt acceptate de Comisie dacă este îndeplinită condiţia conform căreia acestea pot elimina efectiv efectele prejudiciabile ale dumpingului sau ale subvenţionării.

La începutul anului 2008 existau 38 de angajamente în vigoare. În cursul anului 2008 au avut loc următoarele schimbări privind portofoliul de angajamente: au încetat angajamentele a 3 societăţi şi au fost acceptate 11 oferte de angajamente. Astfel, numărul total de angajamente în vigoare la sfârşitul anului 2008 este de 46.

9. Rambursări (a se vedea anexa U)

Articolul 11 alineatul (8) şi articolul 21 alineatul (1) din regulamentele de bază le permit importatorilor să solicite rambursarea taxelor relevante colectate în cazurile în care se dovedeşte că marja de dumping/subvenţie, pe baza căreia s-au plătit taxele, a fost eliminată sau redusă la un nivel inferior celui al taxei în vigoare.

În cursul anului 2008 au fost depuse 25 noi cereri de rambursare (acoperind 55 de observaţii). Au fost finalizate 9 cauze, nu au fost acordate rambursări integrale sau parţiale, au fost respinse 3 cereri de rambursare, iar 6 cereri au fost retrase.

10. Control jurisdicţional: hotărâri pronunţate de Curtea de Justiţie/Tribunalul de Primă Instanţă

În 2008, Curtea de Justiţie şi Tribunalul de Primă Instanţă au emis în total 8 hotărâri în domeniul măsurilor antidumping sau antisubvenţii. De asemenea, în cursul anului respectiv au fost emise 10 hotărâri cu privire la activităţile antidumping/antisubvenţii. Documentul de lucru oferă un rezumat al unora dintre aceste hotărâri.

În 2008 au fost prezentate 16 noi cauze, dintre care 10 în faţa Tribunalului de Primă Instanţă şi 6 în faţa Curţii de Justiţie.

Anexa S la documentul de lucru conţine o listă a cauzelor antidumping/antisubvenţii prezentate în faţa Tribunalului de Primă Instanţă şi a Curţii de Justiţie, care se aflau încă în curs la sfârşitul anului 2008.

11. Activităţi în cadrul Organizaţiei Mondiale a Comerţului (OMC)

11.1. Soluţionarea diferendelor în domeniile antidumping, antisubvenţii şi de salvgardare

OMC prevede o procedură riguroasă pentru soluţionarea diferendelor între membrii OMC în ceea ce priveşte aplicarea acordurilor OMC.

În ianuarie 2008 a avut loc adoptarea, de către OMC, a raportului care fusese emis în 2007 de către un grup special al OMC, cu privire la o cauză prezentată de Norvegia, de contestare a măsurilor antidumping ale UE referitoare la somon. În cursul anului 2008, UE a luat măsuri de punere în aplicare a concluziilor raportului.

În decembrie 2008, India a depus, în cadrul OMC, o cerere de consultări cu UE în ceea ce priveşte măsurile antidumping şi antisubvenţii în vigoare privind polietilenul tereftalat (PET).

Detalii suplimentare privind aceste cauze se găsesc în documentul de lucru ataşat la prezentul raport.

11.2. Alte activităţi ale OMC

În 2008, Grupul ADD (Agenda de dezvoltare de la Doha) de negociere privind normele s-a reunit în primul semestru pentru a discuta primul proiect de text al preşedinţiei, care fusese difuzat în noiembrie 2007. O mare majoritate a membrilor OMC, inclusiv UE, au subliniat natura dezechilibrată a textului în general. Acesta era mai ales cazul proiectelor de text privind măsurile antidumping şi subvenţiile din domeniul pescuitului. Numeroşi membri au solicitat preşedinţiei să emită un nou text, mai echilibrat, în cel mai scurt timp posibil. Momentul culminant al anului a fost reprezentat de conferinţa ministerială, care a avut loc la sfârşitul lunii iulie; cu toate acestea, regulile nu au fost abordate în mod specific cu această ocazie.

Participarea serviciilor Comisiei la activitatea curentă a comitetelor privind practicile antidumping, subvenţiile, măsurile compensatorii şi măsurile de salvgardare a continuat, în paralel cu aceste activităţi. Comitetele s-au reunit de două ori în sesiuni ordinare pentru a examina notificările şi a aborda subiecte care prezintă un interes special. În ceea ce priveşte activităţile antidumping, s-a convenit în cadrul comitetului asupra unui nou format comun pentru rapoartele semestriale privind acţiunile antidumping. În ceea ce priveşte activităţile antisubvenţii, notificarea subvenţiilor noi şi complete a CE, în 2007, a fost abordată de către comitet şi au fost oferite numeroase răspunsuri la întrebările membrilor.

12. Concluzie

În 2008, s-a înregistrat o creştere semnificativă a numărului de noi cauze iniţiate, în comparaţie cu anul precedent, precum şi o creştere a numărului de măsuri definitive impuse. Cu toate acestea, s-a înregistrat o scădere considerabilă a numărului de anchete încheiate fără impunere de măsuri, precum şi a numărului de măsuri provizorii impuse. În ceea ce priveşte reexaminările, nivelul general de activitate a scăzut faţă de nivelurile din 2007, ţinând cont de numărul de cazuri de iniţieri şi de reexaminări încheiate sau finalizate.

În ceea ce priveşte „procesul cărţii verzi”, în 2008 a existat un acord general cu privire la faptul că este necesar mai mult timp de gândire pentru a consolida consensul privind funcţionarea instrumentelor de protecţie comercială.

În 2008, serviciile IPC au continuat să îşi efectueze anchetele la cele mai înalte standarde. În acest context, serviciile au continuat să se asigure că drepturile tuturor părţilor au fost luate în considerare în cadrul procesului. A fost primul an complet de activitate al consilierului-auditor. În sfârşit, prin intermediul seminarelor destinate diverselor părţi interesate, precum şi autorităţilor din ţările terţe, serviciile IPC au asigurat o mai bună conştientizare şi înţelegere a numeroaselor aspecte implicate.

[1] Tabelul 1 din documentul de lucru furnizează informaţii statistice privind noile anchete pentru anii 2003-2007, efectuate în conformitate cu dispoziţiile articolelor 5 şi 10 din regulamentele de bază.